open-index/open-wikipedia-markdown huggingface dataset:
Aakirkeby

**Aakirkeby** on kaupunki ja entinen kunta Tanskan Bornholmin saaren eteläosan keskellä Rønnen ja Nexøn välissä. Aakirkebyn entinen kunta on nykyään osa Bornholmin *regionskommunea*, joka luotiin 1. tammikuuta 2003 yhdistämällä viisi entistä kuntaa (Allinge-Gudhjem, Hasle, Nexø, Rønne ja Aakirkeby) ja maakuntahallitus. Aakirkebyn kunnan pinta-ala oli 186&nbsp;km² ja siellä oli 6&nbsp;622 asukasta. 

Aakirkeby voitaisiin suomentaa ”jokikirkonkyläksi”. Aa tarkoittaa vanhassa tanskan kielessä jokea – jotkut haluaisivat korvata sen nykyaikaisella Å-muodolla, kuten Åkirkeby, mutta vanha kirjoitusmuoto on päätetty säilyttää sillä se on paikannimissä yleinen. Aakirkebyn kirkossa (*AA Kirke* erikseen kirjoitettuna) on kaksi kattoa ja joidenkin mielestä se on rakennettu muistuttamaan ulkonäöltään AA:ta. Kirkossa on hiekkakivinen kastemalja, jossa on kuvia ja riimukirjoituksia 1200-luvulta.

Aakirkebyssä on Tanskan television paikallisasema TV2/Bornholm.

## Lähteet

## Aiheesta muualla
Aakenustunturi

**Aakenustunturi** on kvartsiittihuippu Ounasselällä läntisessä Kittilässä lähellä Yllästä. Korkein huippu *Pallilaki* on noin 565 metriä korkea, muita huippuja mm. *Moloslaki* (530 m) ja *Vasalaki*. Alue liitettiin Pallas-Yllästunturin kansallispuistoon joulukuussa 2004. Alueella sijaitsee myös Porokämppä-autiotupa. Aakenustunturin seudulla on maastopyöräilyreitti, joka on erittäin vaikea ja sopii kokeneille maastopyöräilijöille. Tämä reitti kulkee Vareslaelta Pallilaelle ja lopulta Pyhäjärven tuvalle. Totovaaran pysäköintipaikalta pääsee Totovaaran vaellusreitille, mistä voi jatkaa Vareslaen reittiä pitkin Pyhäjärven pysäköintialueelle. Talvisin Aakenustunturin ympäristössä on hiihtolatu.

## Junkers JU 52:n hylky
:*Katso myös: [[Aakenustunturin lento-onnettomuus]]*
Toisen maailmansodan aikana 1. helmikuuta 1944 Luftwaffen Pontsalanjoelta Rovaniemelle matkalla ollut Junkers Ju 52 -kuljetuskone eksyi lumipyryn vuoksi ja törmäsi Moloslaen rinteeseen. Neljä koneessa ollutta saksalaista kuolivat. Suomalaiset räjäyttivät koneen myöhemmin. Lentokoneen osia sekä tarina on nähtävissä tunturin rinteellä. Hylyn löytää seuraamalla maastoon merkittyä Moloslaenkierrosta, jonka opasteet alkavat Totovaaran pysäköintialueelta. Luontopolku hylyn molemmin puolin on melko hidaskulkuista louhikkoa, ja nopein tapa saapua paikalle on kulkea reittiä myötäpäivään. Valtaosa putoamisen jälkeen räjäytetyn Junkersin jäänteistä löytyy koordinaateista .

## Katso myös
* Luettelo Suomen korkeimmista kohdista
* Luettelo Suomen suurimmista prominensseista
* Levi

## Lähteet

## Aiheesta muualla

* Aakenustunturi Retkipaikka.fi
Jeppe Aakjær

**Jeppe Aakjær** (synt. *Jensen*, 10. syyskuuta 1866 Aakjær lähellä Skiveä, Tanska – 22. huhtikuuta 1930 Jenle lähellä Skiveä, Tanska) oli tanskalainen kirjailija ja toimittaja. Hänet tunnettiin elinaikanaan erityisesti maalaiselämää käsittelevistä kirjoistaan. Myöhemmin hänet on muistettu erityisesti runoistaan.

## Elämä ja ura
Aakjær oli köyhän maatyöläisen poika. Hän pääsi kuitenkin opiskelemaan ja suoritti 1895 ylioppilastutkinnon ja 1896 filosofian kandidaatin tutkinnon. Kööpenhaminassa Aakjær tutustui Georg Brandesiin, jonka vaikutuksesta hänestä tuli ateisti, sosialisti ja sodanvastainen.

Aakjær toimi opettajana ja luennoitsijana 1886–1892. Hän työskenteli ensin toimittajana mutta asettui 1907 asumaan maatilalleen, jossa hän hoiti tilaa ja kirjoitti. Hän arvosteli alkuun maaseudun yhteiskunnallisia suhteita, mutta myöhemmin tilalle tuli ihannoiva talonpoikaiskuvaus. Teoksessa *Bonden søn* hän sanoutui irti kirkosta. Romaaneja ja näytelmiä leimaa vahva tendenssi. Hän kirjoitti myös omaelämäkerran.

1900-luvun alussa Aakjær oli kirjallisuudessa vaikuttaneen niin sanotun jyllantilaisen liikkeen puheenjohtaja. Hänen teoksistaan on suomennettu romaanit *Kuohuvia voimia* ja *Vihan lapset*. Hänen läpimurtoteoksiaan olivat runokokoelma *Fri felt* (1905) ja *Rugens sange* (1906)

## Teokset
* *Vadmelsfolk*, 1900 (uusintap. 1996 1. udg., )
* *Vredens Børn*, 1904 (uusintap. 2008 10. udg., )
* *[[Jens Langkniv]]*, 1914 (uusintap. 2007, )
* *Rugens sange*, 1906
* *Mit regnebræt*, 1919, omaelämäkerrallinen teos

### Paikallishistoriallisia teoksia
* *Hedevandringer*, 1915 (uusintapainos 1995 )
* *Langs Karupaaens Bred*, 1929
* *Fra Agermuld og Hedesand*, 1930
* *Konge, Adel og andre Sallingboer*, 1930
* *Gammel brug og gammel Brøde*, 1931
* *Muld og Mænd*, 1932
* *Fra Sallingland til Øresund*, 1932

### Suomennetut teokset
* *Kuohuvia voimia: maatyöläisromaani* (alkuteos *Hvor der er gjærende kræfter*), suom. Maiju Seppälä. Edistysseurojen kustannusoy, 1918
* *Vihan lapset* (alkuteos *Vredens børn*), Työväen sanomalehti-oy, 1914
;Runo
* "Syksy" (Höst), runo, suom. Aale Tynni. Teoksessa: *Tuhat laulujen vuotta*, toim. Aale Tynni. Helsinki: WSOY 1957, 1974, 2004

## Lähteet

## Aiheesta muualla

* Kalliope, Aakjærin runoja, bibliografia
Ålesund

**Ålesund** on kunta ja kaupunki Norjan länsirannikolla Møren ja Romsdalin läänissä. Vuoden 2020 alussa siihen liitettiin Haramin, Sandøyn, Skodjen ja Ørskogin kunnat. Ålesundissa oli 67&nbsp;520 asukasta vuoden 2023 alussa.

Ålesund tunnetaan jugend-kaupunkina. Se tuhoutui tulipalossa aamuyöstä 23. tammikuuta 1904 lähes täysin, 800 asuntoa paloi ja 11&nbsp;000 asukasta jäi asunnottomaksi. Uusien rakennusten suunnitteluun osallistui yli 50 arkkitehtia ympäri Norjaa. He ottivat vaikutteita sen aikaisesta rakennusmuodista: uusi Ålesund rakennettiin kivestä ja tiilestä jugend-tyyliin. Se onkin yksi yhtenäisimmistä jugend-kaupungeista maailmassa.

Ålesund on Lahden ystävyyskaupunki.

Ålesund toimi 1980-luvun puolivälissä brittiläisen TV-jännityssarjan *[[Hiidenvirta (televisiosarja)|Hiidenvirta]]* (*Maelstrom*) kuvauspaikkana. Suomea vuoden 2005 Eurovision laulukilpailussa edustanut Geir Rönning on kotoisin Ålesundista.

Ålesundin lentoasema sijaitsee Vigran saarella noin 10 kilometriä Ålesundin keskustasta pohjoiseen.

## Taajamat

* Ålesund
* Skodje
* Sjøholt
* Hoffland
* Årset
* Valle
* Stetteremma
* Steinshamn
* Myklebost

## Kuvia

Iglesia parroquial, Ålesund, Noruega, 2019-09-01, DD 86.jpg|Ålesundin kirkko
KUBE M.jpg|Taidemuseo KUBE
Isla de Ona.jpg|Onan majakka
Befolkningsutvikling kommune 1504.svg|Kunnan väkiluku vuosina 1951–2010


## Tunnettuja henkilöitä
* Helen Bjørnøy (s. 1954), poliitikko
* Nina Haver-Løseth (s. 1989), alppihiihtäjä
* Edvard Moser (s. 1962), Nobel-palkittu neurotieteilijä
* Harald Tom Nesvik (s. 1966), poliitikko
* Sigrid Raabe (s. 1996), laulaja
* Andrea Raaholt (s. 1996), tennispelaaja
* Axel Revold (1887–1962), taidemaalari
* Geir Rönning (s. 1962), muusikko
* Harald Stenvaag (s. 1953), kivääriampuja
* Odd Arne Westad (s. 1960), historioitsija

## Lähteet

## Aiheesta muualla

*Kaupungin kotisivut
Aallonmurtaja

**Aallonmurtaja** on vesialueen rannalla sijaitsevan sataman, majakan tai vastaavan suojaksi rakennettu täytepenger, johon aallot pysähtyvät eli murtuvat.

## Tarkoitus
Aallonmurtaja estää suurien aaltojen pääsyn satamaan, sen suojaamana aallokko ei nouse haitallisiin mittoihin myrskylläkään. Aallonmurtajat rakennetaan pääasiallisesti suojaamaan satamia ja venelaitureita, sillä aaltojen armoille jäävä laiva voi vaurioitua pahoin ja jopa upota törmäillessään laituriin kovassa merenkäynnissä.

## Rakentamisperiaatteet
Aallonmurtaja voi olla satamaa suojaava luonnon niemeke tai erikseen tehty kiviaineksista koottu pengerrys, jonka merenkäynnille altis puoli on vahvistettu suurin kivi- tai betonilohkarein. Näiden lohkareiden tarkoitus on sekä pysäyttää aallon voima että kestää aaltojen kuluttava vaikutus. 

Aallonmurtaja voi myös olla kokonaan kivestä muodostuva penger, joka sulkee sataman sisäänsä siten, että laiturialueet ovat vain rannalla. Kulku satamaan tapahtuu kapean väylän kautta. Sen suulla saattaa olla vielä pienempiä aallonmurtajia, joiden tarkoitus on viedä aallon liikevoima ennen kuin se saavuttaa varsinaisen aallonmurtajan. Kalasatamissa sekä venesatamissa tällaiset sataman sisäänsä sulkevat aallonmurtajat ovat yleisiä. Suuremmissa satamissa itse satamalaiturit saattavat toimia aallonmurtajina. Tällöin satama on joko rakennettu luonnon muovaamaan lahteen tai joensuuhun, tai satamalaituri ja aallonmurtaja muodostavat keinotekoisen niemen, jonka taakse jää varsinainen satama-allas. Niemen merenpuoleinen osa toimii tällöin aallonmurtajana. Joskus aallonmurtaja voidaan rakentaa muistakin tarpeista, kuten esimerkiksi laivojen hylyistä tai niiden osista.

## Lähteet

## Aiheesta muualla

* Ilmapanoraamakuva Tampereen Lapinniemen venesataman aallonmurtajista - Virtuaalinen Tampereen kaupunkiopas: VirtualTampere.com
Carl Henrik Anckarswärd

**Carl Henrik Anckarswärd** (1782 Suomenlinna – 25. tammikuuta 1865 Tukholma) oli ruotsalainen sotilas ja poliitikko. Hän nousi vuonna 1803 Gustaf Mauritz Armfeltin yliadjutantiksi. Anckarswärd otti osaa läntisen armeijan kapinaan 1809 ja esiintyi sen jälkeen valtiopäivillä liberaalin opposition johdossa yhdessä veljensä Johan August Anckarswärdin kanssa. Vuonna 1830 hän esitti eduskunnan säätyjaon lakkauttamista.

## Lähteet

## Aiheesta muualla
Antti Andelin

**Antti (Anders) Andelin** (23. marraskuuta tai 25. marraskuuta 1809 Vanaja — 2. tammikuuta 1882 Paltamo) oli suomalainen rovasti ja kielitieteilijä.

## Henkilöhistoria
Andelinin vanhemmat olivat pitäjänräätäli Kustaa Andelin (Antela) ja Hedvig Anttila. Hän kävi Hämeenlinnan triviaalikoulua ja pääsi ylioppilaaksi Helsingissä 1829. Andelin vihittiin papiksi Turun hiippakunnassa 1835, minkä jälkeen hän toimi pappina Vöyrillä ja opettajana Vaasassa, saarnaajana Honkajoella 1837-1853, kirkkoherrana Utsjoella 1853-1859 ja samalla ajoittain Inarin kappalaisena, sekä vuodesta 1860 Paltamon kirkkoherrana. Andelin sai varapastorin arvon 1851 ja rovastin arvon 1860. Hänestä tuli lääninrovasti 1870.

Honkajoella Andelin johti valtion ojitustöitä, Lapissa pappina ollessaan hän taas opiskeli saamen kielen eri murteita ja käänsi joukon uskonnollisia kirjoja saameksi sekä julkaisi kielioppeja Suomen saamelaiskielistä.

Näihin kirjoihin kuuluivat muun muassa kaksi 1858 ilmestynyttä raittiuskirjaa, aapinen vuodelta 1859, vuonna 1860 julkaistut kaksi katekismusta, joissa toisessa oli teksti suomeksi ja saameksi sekä kaksikielinen raamatun historia ja evankeliumikirja, samoin kuin Aslak Laitin kanssa toimitettu Martti Lutherin lyhyt evankeliumi- ja epistolapostilla vuonna 1863. Yhteensä näissä kirjoissa oli painettuja sivuja noin 1700.

Andelin julkaisi myös ruotsiksi Utsjoen murteen kieliopin 1856, suomeksi kertomuksen Utsjoen pitäjästä 1858 sekä inarinsaamen kielinäytteitä ruotsalaisine sanastoineen 1861. Sen sijaan suomalais-utsjokelais-inarinsaamelainen sanakirja jäi käsikirjoitukseksi. Andelin oli silti merkittävä edelläkävijä saamen kielten julkaisijana, hänen kuolemansa jälkeen ei uusia saamenkielisiä kirjoja julkaistu Suomessa neljäänkymmeneen vuoteen.

Andelinin puoliso vuodesta 1853 oli Jemima Kantinkoski (k. 1911).

## Teoksia
* *Aapis kirji* ; c'allujuwwum ja toaimatuwwum A. Andelinast. Oulu 1859
* *Toakt. Martti Lutherusa Ucca ewangelium poastalas* ; samas jorggaluwwum A. Andelinast ja A. Laitist. Kuopio 1863
* *Toahtar Martin Lutherus Oanekis epistal poastill* ; samas jorggali Anders Andelin. Kuopio 1863

## Lähteet
*  Sivu 29.

### Viitteet

## Aiheesta muualla
* Yle Kainuu Henkilösarja osa 19 : Antti Andelin, esitetty 9.2.2012 (Yle Areena)
Hanna Andersin

**Johanna Ottiliana ”Hanna” Andersin** (30. elokuuta 1861 Turku – 7. huhtikuuta 1914 Helsinki) oli suomalainen rehtori, suomentaja ja oppikirjojen julkaisija. Hän toimi rehtorina Suomen ensimmäisessä tyttölukiossa, jonka nimi oli aluksi Helsingin yliopistoon johtavat tyttökoulun jatkoluokat ja myöhemmin Helsingin tyttölukio. Andersin oli koulun ensimmäinen rehtori sen perustamisesta 1906 aina kuolemaansa saakka.

Hanna Andersinin isä oli muun muassa Postihallituksen pääjohtajana toiminut Fredrik Alexander Andersin ja veli merenkulkuneuvos Ernst Andersin.

## Teoksia
* *La France moderne : contes, nouvelles et extraits choisis et annotés*. Otava 1891
* *Englantilaista runoutta ynnä sanaluettelo kouluja varten - Engelsk poesi jämte ordlista till skolarnas tjenst utgifven*. Otava 1892
* *Lauttexte und ihre verwertung im fremdsprachlichen Unterricht*. Mémoires de la Société néophilologique de Helsinki 1. Helsingfors 1893
* *Den praktiska utbildningen af lärare vid de högre skolorna i Preussen*. Helsingfors 1894
* *Havainto-opetus sovitettuna vieraitten kielten alkeisopetuksen*. Helsinki 1906
* *An English primer - Englanninkielen alkeiskirja*. Otava 1910, 7. tark. painos 1939, 8. painos 1949
* *An English Primer : Finnish Glossary*. Otava 1910
* *An English Primer : Swedish Glossary*. Otava 1910
* *Ranskankielen kirjoituskokeet ylioppilastutkintoa varten 1893-1912 - Skrivproven för studentexamen i franska 1893-1912*. Otava 1912
* *Englannin kieliopin alkeet* ; toimittaneet Anna Bohnhof ja Hanna Granström. Otava 1915, 3. painos 1926

## Suomennokset
* Johan Frederik Breda Storm: *Ranskalaisia puheharjoituksia: järjestelmänmukainen esitys jokapäiväisessä elämässä käytetystä ranskalaisesta puhekielestä, kieliopillisesti järjestettyjä: keskikurssi*; suom. H. Andersin ja N. Tötterman. WSOY 1889
* Knud Olai Brekke: *Englanninkielen oppikirja vasta-alkaville*; tekijän luvalla suom. Hanna Andersin. Otava 1891, 7. painos 1925
* *[[Nuori Itaalia]]*; kokoelmassa keromuksia kirjailijoilta Luigi Capuana, Giovanni Verga, Matilde Serao, Edmondo De Amicis ja Giuseppe Giacosa. Otava 1893
* Johannes Wilhelm Öhquist: *Saksankielen alkeiskirja*. Otava 1893

## Lähteet
Nikolaus von Amsdorf

**Nikolaus von Amsdorf** (3. joulukuuta 1483 Torgau – 14. toukokuuta 1565 Eisenach) oli saksalainen teologi ja Martti Lutherin tukija.

## Biografia

Von Amsdorf syntyi Torgaussa ja opiskeli Leipzigissa ja Wittenbergissä. Hän oli yksi ensimmäisistä Wittenbergin yliopistosta valmistuneista. Hänet nimitettiin teologian professoriksi 1511.

Andreas Karlstadtin ohella von Amsdorf oli aluksi yksi johtavista perinteisen skolastisen teologian kannattajista, mutta Lutherin vaikutuksesta hän hylkäsi tämän näkökannan ja ryhtyi kannattamaan augustinolaista armokäsitystä. Von Amsdorf oli läpi elämänsä yksi Lutherin vankimmista tukijoista. Hän oli Lutherin mukana Leipzigin konferenssissa vuonna 1519 ja Wormsin valtiopäivillä vuonna 1521. Hän myös tiesi Lutherin oleskelusta Wartburgissa. Hän avusti Lutheria uskonpuhdistuksen käynnistämisessä Magdeburgissa vuonna 1524, Goslarissa (1531) ja Einbeckissä (1534). von Amsdorf myös osallistui aktiivisesti Schmalkaldenissa vuonna 1537 käytyyn keskusteluun.

Von Amsdorf kuoli Eisenachissa 1565. Hänet on haudattu Eisenachin Pyhän Yrjön kirkkoon.

## Merkitys

Von Amsdorf oli voimakastahtoinen, erittäin sovitteleva ja hänellä oli huomattava merkitys uskonpuhdistuksessa. Hän kirjoitti useita kirjeitä ja muita lyhyitä merkintöjä, joita säilytetään Weimarin kirjastossa. Hänen muistiinpanonsa ovat arvokkaita lähteitä tutkittaessa Lutheria. 

## Lähteet

## Aiheesta muualla
Ancien régime

**Ancien régime** (ranskaa), ”vanha hallitus”, oli ajanjakso ennen Ranskan suurta vallankumousta. Termillä tarkoitetaan erityisesti maan vanhaa yhteiskuntamuotoa ja kulttuuria. Käsitteellä pyritään kuvaamaan Ranskan vallankumouksen suurta ja mullistavaa luonnetta, jossa uusi, demokraattinen hallintotapa oli räikeässä ristiriidassa aiemman, monarkistisen hallintotavan kanssa. Aiemmin vallinnut feodaalinen yhteiskuntajärjestys murtui vallankumouksen myötä. Feodalismin lisäksi "vanhan hallituksen" kulmakiviä olivat etuoikeuksiin perustuva säätyjärjestelmä ja itsevaltius.

## Lähteet

## Aiheesta muualla
Johannes Rau

**Johannes Rau** (16. tammikuuta 1931 Wuppertal – 27. tammikuuta 2006 Berliini) oli saksalainen poliitikko (SPD). Rau toimi 1. heinäkuuta 1999 – 30. kesäkuuta 2004 Saksan liittotasavallan liittopresidenttinä.

Rau valittiin 1958 Nordrhein-Westfalenin maapäiville sosiaalidemokraattien edustajana. Vuodesta 1967 alkaen hän toimi puolueen maapäiväryhmän puheenjohtajana. Vuosina 1969–1970 Rau toimi Wuppertalin ylipormestarina.

Vuonna 1978 Rau nousi osavaltionsa pääministeriksi. Raun johdolla sosiaalidemokraatit saavuttivat maapäivien vaaleissa 1980, 1985 ja 1990 absoluuttisen enemmistön. Vuonna 1995 alkaen sosiaalidemokraatit ovat johtaneet osavaltiota yhdessä vihreiden kanssa.

Vuonna 1987 Rau oli sosiaalidemokraattien pääministerikansleri liittovaltion vaaleissa, joissa kuitenkin Helmut Kohl säilytti asemansa. Vuonna 1994 Rau oli ensi kertaa SPD:n ehdokas liittopresidentiksi. Tällöin valituksi tuli kristillisdemokraattien (CDU) ehdokas Roman Herzog.

Vuonna 1998 Rau luopui tehtävästään SPD:n osavaltiotason puheenjohtajana sekä osavaltion pääministerin tehtävästä. Seuraavana vuonna 1999 Rau valittiin liittopresidentiksi. Syyskuussa 2003 Rau ilmoitti, ettei tule olemaan käytettävissä seuraavissa, vuoden 2004 vaaleissa. Rau kuoli pitkäaikaiseen sydänsairauteen tammikuussa 2006.

## Lähteet
Suomen maa- ja metsätalousministeriö

**Maa- ja metsätalousministeriö** (**MMM**, ruots. *jord- och skogsbruksministeriet*) on yksi Suomen valtioneuvoston alaisuudessa toimivista ministeriöistä. Maa- ja metsätalousministeriö johtaa uusiutuvien luonnonvarojen kestävän käytön politiikkaa. Lainsäädäntötyössä ministeriö toimii osana valtioneuvostoa ja Euroopan unionin päätöksentekoa.

Nykyinen maa- ja metsätalousministeri on kristillisdemokraattien Sari Essayah. Maa- ja metsätalousministeriön budjetti vuodelle 2018 oli n. 2&nbsp;602&nbsp;000&nbsp;000 €.

## Historia
Maa- ja metsätalousministeriössä on vuodesta 1968 lähtien ollut vain yksi ministeri. Siihen saakka ministereitä oli ollut kaksi. 1920- ja 1930-luvuilla ministeriö vastasi ns. lex Kallion toimeenpanosta. Toisen maailmansodan jälkeisinä vuosina ministeriön vastuulla oli paljon työtä aiheuttanut talvi- ja jatkosodan sekä Lapin sodan vuoksi kotinsa menettäneen väestön ja rintamamiesten asuttaminen. Tätä työtä johti vuoteen 1959 saakka toiminut Maatalousministeriön asutusasiainosasto (ASO), jonka päällikkönä oli varatuomari ja lakitieteen lisensiaatti Veikko Vennamo.

## Hallinnonala
Ministeriön hallinnonala kattaa seuraavat osa-alueet:
* maaseudun kehittäminen
* maatalouden kehittäminen
* elintarvikkeiden turvallisuuden ja laadun valvonta
* kalatalouden kehittäminen
* riistatalouden kehittäminen
* porotalouden kehittäminen
* vesitalouden kehittäminen 
* metsätalouden kehittäminen
* maanmittauksen kehittäminen ja paikkatietojen yhteiskäyttö. 

Yleistavoitteena on siis uusiutuvien luonnonvarojen kestävä ja monipuolinen käyttö sekä maaseudun elinvoimaisuus.

## Henkilöstö
Maa-ja metsätalousministeriössä on kolme osastoa: ruokaosasto, luonnonvaraosasto sekä hallinto- ja suunnitteluosasto. 

Henkilökuntaa ministeriössä on noin 250 ja koko hallinnonalalla 5&nbsp;100. Ministeriön budjetin suuruus on noin 2,8 miljardia euroa.

## Kansliapäälliköt
**Maatalousministeriö**
* 1918–1928: Hannes Aejmelaeus
* 1928–1936: E. J. Castrén
* 1938–1953: J. H. Konttinen
* 1953–1976: Pauli Lehtosalo

**Maa- ja metsätalousministeriö**
* 1977–1999: Reino Uronen
* 1999–2002: Kalevi Hemilä
** 1999–2000: vt. Jarmo Ratia
* 2002–2012: Jarmo Vaittinen
* 2012–2024: Jaana Husu-Kallio
* 2024– Pekka Pesonen

## Lähteet

## Aiheesta muualla
* Maa- ja metsätalousministeriön kotisivut
* Ministeriön avainhenkilöt
Lääkelaitos

**Lääkelaitos** oli vuosina 1993–2009 toiminut sosiaali- ja terveysministeriön alainen valvontaorganisaatio, jonka tehtävänä oli edistää väestön terveyttä ja turvallisuutta valvomalla lääkkeitä, terveydenhuollon laitteita ja tarvikkeita sekä verivalmisteita. Tämän lisäksi Lääkelaitoksen keskeisiä asiakkaita olivat lääke- ja laitealan elinkeinonharjoittajat ja muut toimijat sekä terveydenhuollon ammattilaiset. Lääkelaitos lopetti toimintansa 1.11.2009 Lääkealan turvallisuus- ja kehittämiskeskus Fimean perustamisen myötä.

Lääkkeitä ja laitteita valvotaan yhä tiiviimmin yhteistyössä EU-jäsenvaltioiden ja kansainvälisten organisaatioiden kanssa. Ala kehittyy jatkuvasti, ja haasteita tuovat mm. uudet, erityisesti biotieteiden avulla kehitetyt lääkkeet, laitteet ja niiden yhdistelmät, joita valvotaan EU:ssa yhteisin menetelmin. Lääkelaitos valitsi EU-vaikuttamisensa keskittymisalueiksi biologiset lääkevalmisteet ja lastenlääkkeet.

Laitos toimi Helsingissä. Sen henkilöstön määrä oli noin 200. Henkilöstön koulutustaso oli korkea: tieteellisen jatkotutkinnon suorittaneita oli lähes neljännes ja yli puolella henkilöstöstä on korkeakoulututkinto. Yleisimpiä koulutusaloja Lääkelaitoksessa ovat farmasia, lääketiede, oikeustiede, talous- ja hallintotieteet sekä tekniikka. 

Laitoksen toiminta katettiin valtaosin maksuperustelain mukaisesti asiakkailta perittävillä maksuilla. Laitevalvonnan määrärahat osoitettiin valtion tulo- ja menoarviosta. 

## Lääkevalvonnan historia Suomessa
* 1663–1809 Collegium Medicum
* 1809–1812 Hallituskonseljin talousosaston kansliatoimikunta
* 1812–1827 Keisarillinen Lääkintöylihallitus
* 1878–1991 Lääkintöhallitus (Lääkelaboratorio 1975–1993)
* 1991–1993 Sosiaali- ja terveyshallitus & Sosiaali- ja terveysalan tutkimus- ja kehittämiskeskus STAKES
* 1993–2009 Lääkelaitos
* 2009– Lääkealan turvallisuus- ja kehittämiskeskus Fimea

## Lääkelaitoksen alueellistaminen
Lääkelaitoksen (nykyään Fimea) alueellistaminen vuonna 2009 herätti huomattavaa vastustusta. Lääkelaitoksen henkilökunta vastusti jyrkästi ministeri Liisa Hyssälän kaavailemaa alueellistamista Kuopioon ja sitä, että henkilöstöä ei kuultu. Henkilökunnan mukaan alueellistaminen hävittäisi vuosien aikana kertyneen osaamisen ja tiedon ja heikentäisi lääketurvallisuutta, lisäisi matkakustannuksia ja vähentäisi tehollista työaikaa.

Myös oikeuskansleri moitti lääkelaitoksen alueellistamista: siirtopäätös tehtiin liian nopeasti ja ilman kunnon valmistelua.

Lokakuussa 2011 eduskunnan terveysjaoston puheenjohtaja Sari Sarkomaa esitti Fimean alueellistamisen pysäyttämistä viitaten asiantuntijoiden varoituksiin Fimean toiminnan kriisiytymisestä ja lääketurvallisuuden vaarantumisesta. 

## Lähteet
* Fimean julkaisuarkisto: Lääkelaitoksen julkaisut 
* Lääkelaitoksen vuosikertomukset

### Viitteet

## Aiheesta muualla

* Lääkealan turvallisuus- ja kehittämiskeskus Fimea
Työterveyslaitos

**Työterveyslaitos** (lyhenne **TTL**, ) on itsenäinen julkisoikeudellinen yhteisö ja toimii Suomen sosiaali- ja terveysministeriön hallinnonalalla. Työterveyslaitos on työhyvinvoinnin asiantuntija, joka tutkii, palvelee ja kouluttaa. Työterveyslaitoksen toiminta perustuu monitieteiselle tutkimus- ja kehittämistyölle. Tutkimustulokset siirretään työpaikkojen käyttöön asiantuntijapalveluiden, koulutuksen ja viestinnän avulla. Laitoksen tavoite on, että työ edistää terveyttä ja toimintakykyä eikä vaaranna niitä. Budjetista noin 55 prosenttia tulee valtion budjetista ja 45 prosenttia hankitaan itse esimerkiksi EU-tutkimusrahoituksen ja asiantuntijapalveluiden myynnin avulla.

## Toiminta
Työterveyslaitos toimii viidellä paikkakunnalla Helsingissä, Kuopiossa, Oulussa, Tampereella ja Turussa. Päätoimipiste on Helsingissä. Henkilöstöä on noin 500. Laitos on perustettu vuonna 1945. Työterveyslaitos on Maailman terveysjärjestön (WHO:n) ja Kansainvälisen työjärjestön (ILO) asiantuntijalaitos työterveyden alalla.

Työterveyslaitos julkaisee jatkuvasti päivittyvää Työpiste-verkkolehteä.

## Historia
Työterveyslaitoksen perustamista edelsi 4. huhtikuuta 1945 Lääkintöhallituksen aloitteesta perustettu Helsingin yleisen sairaalan ammattitautien osasto, joka erikoistui ammattitautien tutkimukseen ja hoitoon. Alan tutkimuksen rahoittamiseksi perustettiin Ammattilääketieteen säätiö – Stiftelsen för yrkesmedicin -niminen säätiö, jonka säännöt vahvistettiin 26. kesäkuuta 1945. Tämä yksityinen säätiö perusti Työterveyslaitoksen, jonka toiminta käynnistyi 1. tammikuuta 1950 valtion taloudellisesti tukemana ja avustamana. Laitos kansallistettiin valtion ja säätiön välisellä sopimuksella ja muutettiin sosiaali- ja terveysministeriön alaiseksi itsenäiseksi julkisoikeudelliseksi yhteisöksi 1. heinäkuuta 1978 alkaen.

Työterveyslaitoksen johtajina ovat toimineet Leo Noro (1950–1970) sekä Martti J. Karvonen (1970–1974) ja pääjohtajina Jorma Rantanen (1974–2003), Harri Vainio (2003–2015) ja Antti Koivula (2015– ).

## Katso myös
* Nanoturvallisuuskeskus
* Työterveyshuolto 

## Lähteet

## Aiheesta muualla
* Työterveyslaitoksen verkkosivut
* Työterveyslaitoksen Työpiste-verkkolehti
Sotilasavustus

**Sotilasavustus** on avustus, joka  voidaan maksaa varusmies- tai siviilipalveluksessa olevalle asevelvolliselle ja hänen omaiselleen palvelusajalta. Asevelvollisella tarkoitetaan naista tai miestä, joka on aseellisessa, aseettomassa tai siviilipalveluksessa. Avustuksen saamiseen vaikuttavat asevelvollisen ja avustukseen oikeutetun omaisen palvelusaikana käytettävissä olevat nettotulot. 

Asevelvollisen omaiselle suoritettava avustus koostuu perusavustuksesta, asumisavustuksesta sekä erityisavustuksesta, joilla turvataan kohtuullinen toimeentulo. 

Asevelvolliselle itselleen sotilasavustuksena maksetaan opintolainojen korot, jotka erääntyvät maksettaviksi palvelusaikana, sekä erityisestä syystä asumisavustus hänen käytössään olevasta asunnosta aiheutuviin kohtuullisiin menoihin.

Sotilasavustusta haetaan Kansaneläkelaitokselta. Sen päätöksistä valitetaan sosiaaliturvan muutoksenhakulautakunnalle.

## Lähteet
*Sotilasavustuslaki 20.8.1993/781

### Viitteet
Elof Hellquist

Gustaf **Elof Hellquist** (26. kesäkuuta 1864 Norrköping – 7. maaliskuuta 1933 Lund) oli ruotsalainen kielitieteilijä, jonka tunnetuin teos on ruotsin etymologinen sanakirja *Svensk etymologisk ordbok* vuodelta 1922.  Hellquist toimi professorina Lundin yliopistossa vuosina 1914–1929.

## Aiheesta muualla

* Svensk etymologisk ordbok  (1922), Runeberg-projektin digitaalinen näköispainos
Wario

**Wario** on kuvitteellinen hahmo Nintendon *[[Mario (pelisarja)|Mario]]*-videopelisarjassa. Peleissä hahmo esiintyi ensimmäistä kertaa pelin *[[Super Mario Land 2: 6 Golden Coins]]* viimeisenä pahiksena. Vuonna 1993 hän sai oman pelinsä nimeltään *[[Wario Land: Super Mario Land 3]]*. Tästä lähti käyntiin Warion oma tasohyppelypelien sarja nimeltään Warioland. Neliosainen pelisarja on ylittänyt Marion suosion Nintendon Game Boy -käsikonsolin pääasiallisena tasoloikkasankarina. Wiille on ilmestynyt Wario Land -pelisarjan uusin osa Wario Land: The Shake Dimension, missä on Production I.G.:n tekemiä anime-välinäytöksiä.

Wario on hyvin tyypillinen antisankari. Hän ei taistele pahiksia vastaan auttaakseen muita, kuten Mario. Wario tavoittelee vain omaa etuaan (yleensä lähinnä suuria summia rahaa tai aarteita), mutta sivullisetkin saattavat joskus hyötyä Warion toimista. Vaikka Wario onkin liero, hän on äärimmäisen vahva ja hänellä on joukko omia supervoimia.

Vastoin yleistä uskomusta Wario ei ole Marion isän Shigeru Miyamoton luomus vaan hahmo esiintyi aluksi pelissä Super Mario Land 2: 6 Golden Coins sekä *[[Nintendo Power]]* -lehden sarjakuvissa. Hahmosta tuli niin suosittu, että siitä päätettiin tehdä pysyvästi osa Marion hahmokaartia. Wario on eräänlainen kieroutunut versio Mariosta. Hänellä on turvonnut nenä, suippokorvat, sinertävät silmänaluset, ilkeä virne ja W:n muotoiset viikset. Hänen asunsa on samanlainen kuin Mariolla värejä sekä paidan hihojen pituutta lukuun ottamatta.

Warion nimi on japaninkielinen sanaleikki. Se on yhdistelmä sanoista "Mario" ja "warui" (paha). Englannin kielessä nimi sisältää sanan "war" () joka kuvastaa jossain määrin hahmon sotaisaa luonnetta. Lisäksi hänen nimensä ensimmäinen kirjain on W, joka näyttää käännetyltä M-kirjaimelta.

## Warion esiintymiset

* *[[Super Mario Land 2: 6 Golden Coins]]*
* *[[Mario & Wario]]*
* *[[Wario's Woods]]*
* *[[Wario Blast: Featuring Bomberman!]]*
* *[[Dr. Mario 64]]*
* *[[Wario World]]*
* *[[Super Mario 64 DS]]*
* *[[Kaitou Wario]]*
* *[[Wario Land]] -sarja*
* *[[WarioWare]]-sarja*
* *[[Mario Kart]] -sarja* (ei Super Mario Kart)
* *[[Mario Party]] -sarja*
* *[[Mario Tennis]] -sarja*
* *[[Mario Smash Football]]*
* **
* *[[Legend of Stafy 3]]*
* *[[Mario Superstar Baseball]]*
* *[[Pilotwings 64]]*
* *[[Game & Watch Gallery 4]]*
* *[[Dance Dance Revolution: Mario Mix]]*
* *[[Super Smash Bros. Brawl]]
* *Super Smash Bros. for Nintendo 3DS & Wii U*
* *Super Smash Bros. Ultimate*
* *Mario Slam Basketball*
* *Mario Strikers: Charged Football*
* *Mario Super Sluggers*
* *Mario & Sonic at the Olympic Games*
* *Mario & Sonic at the Olympic Winter Games*
* *Mario Sports Mix*
* *Mario & Sonic at the London 2012 Olympic Games*
* *Mario & Sonic at the Sochi 2014 Olympic Winter Games''

## Lähteet
Praia

**Praia** on Kap Verden pääkaupunki. Sen asukasluku vuoden 2021 väestönlaskennassa oli noin 141&nbsp;000.

## Maantiede, ilmasto ja kaupunkikuva

Praia sijaitsee Santiagon, Kap Verden suurimman saaren, kaakkoisrannikolla. Välimatkaa itään Afrikan manterelle Senegalin rannikolle on noin 640 kilometriä.

Praian pieni keskusta, nimeltään Platô, sijaitsee kallioisella tasangolla, josta on näkymät Santa Marian saarelle. Sen arkkitehtuuri on Portugalin siirtomaa-ajalta ja siellä on ravintoloita ja hotelleja. Kaupungin vilkas satama, Port Praia, sijaitsee Platôn itäpuolella kun taas liikekeskusta Fazenda on Platôn poohjoiospuolella. Parlamenttirakennus, ulkomaiset suurlähetystöt ja kalliit asunnot sijaitsevat kaupungin keskustan lounaispuolella Achada (Plateau) de Santo Antoniossa. Prainha, Platôn eteläpuolella, on hotellien ja ravintoloiden täyttämä ranta-alue. Tiheämmin asutut kaupunginosat ulottuvat kunnan keskustasta pohjoiseen, etelään ja länteen.

Santiagon saaren ilmasto jakautuu kahteen vuodenaikaan: kuivaan ja sateiseen. Lämpötilojen keskiarvo vaihtelee helmikuun  21 celsiusasteen ja syyskuun 27 celsiusasteen välillä. Sadekausi kestää tyypillisesti elokuun puolivälistä lokakuun puoliväliin. Vuotuinen sademäärä on normaalisti 240 mm. Sateet tulevat pasaatien kohtaamisvyöhykkeen ITCZ mukana, silloin kun sen liikkeessä on häiriöitä, Praia ja koko Santiago kärsivät kuivuudesta.

## Historia
Asumaton Santiago oli yksi ensimmäisistä Kap Verden saariston saarista, jotka portugalilaiset löysivät vuonna 1456. Siitä tuli lopulta Portugalin siirtomaa, jossa asuivat eurooppalaiset tutkimusmatkailijat, papit, juutalaiset ja Manner-Euroopasta karkotetut rikolliset. Orjat, joita tuotiin viljelemään ja korjaamaan sokeria, muodostivat suuren osan väestöstä.

Praiasta tuli pääkaupunki vuonna 1770. Santiagon tärkeimpänä orjakauppasatamana ja maan pääkaupunkina siitä tuli tärkeä protestien pitopaikka. Massamielenosoitukset, kuten väkivaltainen orjakapina vuonna 1835, ovat tärkeitä tapahtumia Praian historiassa.

Praia toimi strategisesti tärkeänä satamana ensimmäisen ja toisen maailmansodan aikana, mutta koko Kap Verden väestö oli lähes tuhoutunut kuivuuden vuoksi. Tämä trendi alkoi 1700-luvulla ja jatkui 2000-luvulle asti. Satojatuhansia ihmisiä on kuollut ruoan ja veden puutteeseen, mutta kansainvälisen avun, parempien viljelytekniikoiden, kuivuutta kestävien viljelykasvien ja suolanpoistolaitosten avulla ruoan tuottavuus, veden laatu ja elinajanodote ovat parantuneet dramaattisesti 2000-luvun alussa.

## Talous
Praia on satamakaupunki ja maan suurin kaupunki sekä liike-elämän keskus. Siellä harjoitetaan myös kalastusta. Lähistöllä on turistirantoja. Kaupungissa toimii neljä yliopistoa: Kap Verden yliopisto, Kap Verden Jean Piaget-yliopisto, Oikeus- ja yhteiskuntatieteiden korkeakoulu ja Kap Verden mannertenvälinen yliopisto.

## Lähteet

## Aiheesta muualla
Diamond Head

**Diamond Head** on brittiläinen heavy metal -yhtye, joka edustaa NWOBHM-tyyliä. Yhtye perustettiin vuonna 1976 Stourbridgessa, Englannissa. Yhtye on ottanut nimensä Phil Manzaneran ensimmäisestä albumista nimeltä Diamond Head. Diamond Head (Lçʻahi) on myös Havaijin O'ahu-saaren lepotilassa olevan tulivuoren nimi, mutta se ei ole ollut nimi-idean taustalla. 

Diamond Headin ensimmäinen albumi ilmestyi vuonna 1980. Nimettömäksi jäänyttä levyä kutsutaan yleensä nimellä *[[Lightning to the Nations]]*. Albumin saaman suosion ansiosta Diamond Head onnistui solmimaan levytyssopimuksen MCA Recordsin kanssa. Yhtye hajosi ensimmäisen kerran vuonna 1985. Se on palannut ja hajonnut uudelleen useita kertoja, uusimmilla levyillä yhtyeen alkuperäisjäsenistä on mukana kitaristi Brian Tatler. Yhtye on julkaissut kahdeksan studioalbumia, joista viimeisin *The Coffin Train* julkaistiin 24. toukokuuta vuonna 2019.

Diamond Head on myös ollut Metallican tärkeä innoittaja. Metallica on esittänyt lukemattomat kerrat cover-versioita yhtyeen tuotannosta, kuten kappaleista ”Am I Evil?” ja ”It’s Electric”.

## Kokoonpano

### Nykyinen
* Nick Tart – Laulu
* Brian Tatler – Soolokitara
* Andy "Abbz" Abberley – Rytmikitara
* Eddie "Chaos" Moohan – Basso
* Karl Wilcox – Rummut

### Entiset soittajat
* Sean Harris
* Colin Kimberley
* Duncan Scott
* Floyd Brennan
* Mervyn Goldsworthy
* Robbie France
* Adrian Mills
* Josh Phillips-Gorse
* Pete Wilcox
* David Williamson
* Pete Vuckovic

## Diskografia
### Albumit
* 
* 
* 
* 
* 
* 
*  (2016)
*  (2019)
* 

### Livealbumit
* The Friday Rock Show Sessions / Live At Reading (1992)
* Evil Live (1994)
* Live - In the Heat of the Night (2000)
* It's Electric (2006)
* Live at the BBC (2010)
* Live and Electric (2025)

### Singlet ja EP:t
* Sweet and Innocent (1980)
* Diamond Lights EP (1980)
* Play It Loud (1981)
* Four Cuts EP (1982)
* Makin' Music (1983)
* Sucking My Love (Live) (1983)
* Rising Up EP (1992)
* Acoustic Four Cuts EP (2002)

### DVD:t
* To the Devil His Due (Marraskuun 21., 2006)

### Kokoelmat
* Behold the Beginning (1986)
* Am I Evil (1987)
* Sweet and Innocent (1988)
* Singles (1992)
* Helpless (1996)
* To Heaven from Hell (1997)
* The Best of Diamond Head (1999)
* Diamond Nights (2000)
* The Diamond Head Anthology: Am I Evil? (2004)
* The MCA Years (2009)
* Lightning to the Nations: The White Album (2011)
* Am I Evil?: The Best Of (2013)

## Lähteet

## Aiheesta muualla

* Yhtyeen verkkosivut
Angel Witch

**Angel Witch** on brittiläinen heavy metal -yhtye, joka perustettiin vuonna 1977. Yhtye edustaa NWOBHM-tyyliä. Angel Witchin debyyttialbumi *Angel Witch* julkaistiin vuonna 1980. Yhtye käytti perustamisvuotenaan nimeä Lucifer, mutta vaihtoi sen kitaristi Bob Downingin lähdettyä vuonna 1978. Angel Witch on hajonnut vuosien varrella useasti, ja ainoana alkuperäisenä jäsenenä on pysynyt laulaja-kitaristi Kevin Heybourne.

Yhtyeen julkaisut ovat olleet viime vuosina pääosin live-äänitteitä ja kokoelmia. Yhtye myös keikkailee ahkerasti.

## Tuotanto
### Albumit
**Angel Witch* LP (1980 Bronze Records)
**Screamin' and Bleedin* CD/LP (1985 Killerwatt Records)
**Frontal Assault* CD/LP (1986 Killerwatt Records)
**Resurrection* CD (2000 Crook'd Records)
**Angel of Death* CD (2006 Mausoleum Records)
**As Above, So Below* CD (2012)
**Angel of Light* (2019)

### Singlet/EP:t
*"Sweet Danger" 12"/7" single (1980 EMI)
*"Angel Witch" 7" single (1980 Bronze Records)
**Loser* 7" EP (1981 Bronze Records)
*"Goodbye" 7" single (1985 Killerwatt Records)
*"They Wouldn't Dare" single (2003 Archaic Temple Productions)
*"Don't Turn Your Back" single (2019)

### Livealbumit
**Doctor Phibes* (1986 Raw Power Records)
**Live* live CD (1990 Metal Blade Records)
**'82 Revisited* live CD (1996 IRS Records)
**Sinister History* (1999)
**2000: Live At The LA2* live CD (2000 Angel Witch)
**Angel Witch (Expanded Edition)* (2005 Sanctuary Records)
**Burn the White Witch - Live in London* (2009)

## Lähteet

## Aiheesta muualla
Keskiaikahenkinen nykymusiikki

**Keskiaikainen nykymusiikki** on musiikin tyylilaji, jossa tavoitellaan jonkinlaista "keskiaikaista" tai "muinaista" tunnelmaa huilulla, viululla, kanteleella ja muilla perinteisillä akustisilla soittimilla. Myös kosketinsoittimia käytetään. Tyylilajille ei ole mitään vakiintunutta termiä. Sitä on kutsuttu myös fantasiamusiikiksi, keskiaikamusiikiksi, pakanamusiikiksi, avaruusmusiikiksi ja jopa terapiamusiikiksi. Myös nykykansanmusiikki, etnomusiikki ja kelttiläinen folk rock tulevat käsitteinä hyvin lähelle. 

Keskiaikaistyylistä musiikkia kuulee nykyisin varsinkin tietokoneroolipelien taustamusiikissa. 1990-luvulta lähtien tällaiselle musiikille omistautuneiden yhtyeiden määrä on kuitenkin kasvanut. Niiden levyjä myydään usein samalla osastolla heavy metal -musiikin kanssa, koska myös viimeksi mainitussa ovat yleistyneet keskiaikaiset tunnelmat ja kansanmusiikkivaikutteet. Tässä artikkelissa tarkoitettu, akustisesti suuntautunut musiikki eroaa kuitenkin voimakkaasti varsinaisesta metallimusiikista.

## Eräitä keskiaikayhtyeitä

**Arcana*, ruotsalainen yhtye.  Soittaa synkän tunnelmallista keskiaikahenkistä musiikkia.
**[[Autumn Tears]]*, amerikkalainen yhtye. Kuten Arcana, mutta painotus on enemmän laulussa kuin synkissä melodioissa.
**[[Blackmore's Night]]*, Ritchie Blackmoren yhtye. Soittaa akustisin kitaroin renessanssihenkistä rockia, johon yhdistyy naislaulua.
**Dargaard*, itävaltalainen yhtye. Koskettimilla soitettua tunnelmointia. gregoriaanista laulua.
**Dark Sanctuary*, ranskalainen yhtye. Musiikkia soitetaan koskettimin ja viuluin. Klassinen, korkea naislaulu.
**Die Verbannten Kinder Evas*, itävaltalainen kahden hengen yhtye. Richard Lederer soittaa koskettimia, vaihtuva naislaulaja. Klassista ja synkkää. Rummut mukana. Klassinen laulu.
**Empyrium*, saksalainen yhtye. Soitetaan akustisin kitaroin. Lopettanut. Kaksi uusinta levyä ovat lähinnä keskiaikaisempia.
**Hagalaz' Runedance*, saksalainen yhtye. Naisjodlausta ja noitarummutusta.
**Nest*, suomalainen yhtye. Soittoa kanteleella ja koskettimilla.
**October Falls*, suomalainen yhtye. Akustisella kitaralla ja pianolla soitettua tunnelmointia.
**[[Tarujen Saari]]*, suomalainen yhtye. Suomeksi laulettu. Soittaa paljon uudelleensovituksia vanhoista kansanlauluista. Eivät käytä koskettimia, mukana harvinaisempiakin soittimia.

## Aiheesta muualla

*Artikkelissa käytetty lähde (on lupa kopioida)
Aalst

**Aalst** () on kaupunki Itä-Flanderissa, Belgiassa, noin 25 kilometriä Brysselistä luoteeseen.

Kaupungissa on 84&nbsp;859 asukasta (2017). Kaupungissa on kone-, tekstiili- ja kumiteollisuutta. Kaupungin raatihuone on peräisin 1200-luvulta ja sen tornissa on Belgian vanhin säilynyt tornikellopeli. Kaupungin goottilaistyylisen, keskeneräiseksi jääneen kirkon rakennustyöt alkoivat noin 1480. Dirk Martens perusti vuonna 1473 kaupungissa Alankomaiden ja Belgian alueen ensimmäisen kirjapainon.

## Karnevaali

Kaupungissa järjestetään vuosittain kolmipäiväinen karnevaali keväisin ennen paastoa. Karnevaalilla on 600-vuotias perinne, joka houkuttelee kaupunkiin vuosittain kymmeniä tuhansia ihmisiä. Karnevaaliparaati on tunnettu provosoivista ja satiirisista hahmoista, jotka tekevät usein pilaa julkkiksista sekä uskonnollisista ja poliittisista johtajista. Vuonna 2010 karnevaali pääsi Unescon aineettoman kulttuuriperinnön luetteloon.

Vuonna 2019 Unesco, Euroopan unioni sekä joukko juutalaisia ryhmiä väittivät karnevaalin olevan antisemitistinen, koska karnevaaliparaatissa oli mukana karikatyyrejä ortodoksijuutalaisista koukkunenineen istumassa rahasäkin päällä. Kaupungin edustajat kielsivät antisemitismisyytökset. Samalla kaupunki on päättänyt vetää vuotuisen karnevaalinsa pois Unescon kulttuuriperintöluettelosta.

## Lähteet

## Aiheesta muualla

* Kaupungin kotisivut
Sharon den Adel

**Sharon Janny den Adel** (s. 12. heinäkuuta 1974 Waddinxveen, Etelä-Hollanti) on alankomaalainen muusikko. Vuonna 1996 hänestä tuli hänen poikaystävänsä Robert Westerholtin perustaman sinfonista metallia soittavan Within Temptationin laulaja. Sharon ja Robert saivat esikoisensa, Eva Lunan, 7. joulukuuta 2005 ja toisen lapsensa Robin Aidenin 1. kesäkuuta 2009. Marraskuussa 2010 hän kertoi odottavansa kolmatta lastaan. Logan Arwin syntyi 30. maaliskuuta 2011.

## Vierailut muiden levyillä

* *Embrace* (Voyage, 1996) "Frozen"
* *Bash* (Silicon Head, 1997) "Hear"
* *[[Into the Electric Castle]]* (Ayreon, 1998) "Isis & Osiris," "Amazing Flight," "The Decision Tree," "Tunnel of Light," "The Garden of Emotions," "Cosmic Fusion," "Another Time, Another Space"
* *[[Schizo]]* (De Heideroosjes, 1999) "Regular Day in Bosnia"
* *[[Prison of Desire]]* (After Forever, 2000) "Beyond Me"
* *[[Avantasia|The Metal Opera]]* (Avantasia, 2000) "Farewell"
* *[[Inside (Orphanage)|Inside]]* (Orphanage, 2000) "Behold"
* *Architecture of the Imagination* (Paralysis, 2000) "Fly," "Architecture of the Imagination"
* *[[Fast forward (album)|Fast Forward]]* (De Heideroosjes, 2001) "Last Call to Humanity"
* *Fooly Dressed* (Aemen, 2002) "Time," "Waltz"
* *[[Avantasia|The Metal Opera Pt. II]]* (Avantasia, 2002) "Into the Unknown"
* *Hymn to Life* (Timo Tolkki, 2002) "Are You the One?"
* *[[Lucidity]]* (Delain, 2006) "No Compliance"
* *"[[Crucify]]"* (Tori Amos cover, live with De Laatste Show-band)
* *[[Armin Van Buuren]] ([[Imagine (Armin van Buurenin albumi)|Imagination]] 2008), "In & Out of Love"
* *The Metal Opera Pt. I & II* ([[Avantasia]], 2008) "Farewall", "Into the Unknown"
* Pure Air (Agua de Annique, 2009) "Somewhere" (Duetto)
* Night of the Proms 2009 ([[John Miles]], Katona Twins, Sharon den Adel) "Stairway to Heaven"
* Truth Or Dare ([[Oomph!]], 2010) "Land Ahead"
* *For All We Know* ([[Ruud Jolie]], 2011) *"Keep Breathing"*
* *Wesley Against Society* (Coeverduh, 2012) *"Nostradamus"*
* *Heart Tamer* (Leander Rising, 2012) *"Between Two Worlds And I" (Duetto)*
* *De Vrienden Van Meneer Konijn* (useita tekijöitä, 2012) *"Het Meneer Konijn Lied"*
* *The Land of New Hope* (Timo Tolkki's Avalon, 2013) *"Shine"''

## Lähteet

## Aiheesta muualla
Robert Westerholt

**Robert Westerholt** (s. 1. tammikuuta 1975 Waddinxveen, Alankomaat) on alankomaalainen muusikko. Vuonna 1996 hän perusti metalliyhtyeen nimeltä Within Temptation. Westerholt on itse yhtyeen kitaristi. Yhtyeen kahdella ensimmäisellä albumilla sekä The Dance-EP:llä hän myös laulaa kappaleiden örinäosuudet. Robert seurustelee Within Temptationin laulaja Sharon den Adelin kanssa. Heillä on kolme lasta.
Aare

**Aare** (, , ) on Reinin vesimäärältään suurin sivujoki ja pisin Sveitsissä kokonaan virtaavista joista. Joen keskivirtaama alajuoksulla (Untersiggenthalissa) on 560 m³/s. Sen kokonaispituus on 288,2 kilometriä. Aaren vesistön valuma-alue kattaa puolet Sveitsistä.

## Joen kulku
Aaren alkulähde on Aargletscherjäätiköillä (Oberaargletscher, Unteraargletscher), Grimselsolan länsipuolella, noin 2 300 metrin korkeudessa, Guttannen-nimisessä kunnassa, Bernin kantonissa. Alkuosalla joki virtaa Haslitalin laaksossa luoteeseen, Brienzerseen- ja Thuninjärven kautta, Bernin ohi, Bieljärveen. Biel/Biennen jälkeen Aare virtaa koilliseen Solothurnin, Oltenin ja Aaraun läpi. Aare laskee Reiniin Pohjois-Sveitsissä, Aargaun kantoniin kuuluvassa Koblenzin kunnassa. Matkallaan Oberaargletscheriltä Reinille joki laskeutuu noin 1&nbsp;990 metriä.

## Aaren vesistö
Aaren vesistön valuma-alue on 17&nbsp;617&nbsp;km². Valuma-alueen keskikorkeus on 1&nbsp;050 metriä mpy. Vesistön itäisimmät alueet ovat Liechtensteinin rajan tuntumassa, Sargansin länsipuolella. Valuma-alueen läntisimmät osat ovat Geneven pohjoispuolella Juravuoristossa.

Aaren merkittävimmät sivujoet vasemmalla rannalla ovat Kander ja Saane. Oikeanpuoleisen rannan merkittävimmät sivujoet ovat Emme, Reuss ja Limmat.

## Sähkön tuotanto
Aaren alkulähteillä on neljä patojärveä, joihin kerätään jäätiköiden sulamisvesiä ja säädetään alkuosan virtaamaa. Patojärvet ovat
* Oberaarsee (pinnankorkeus suurimmillaan 2&nbsp;303 m mpy.)
* Grimselsee (1&nbsp;909 m)
* Räterichsbodensee (1&nbsp;767 m)
* Gelmersee (1&nbsp;849 m).
Joessa on kolmisenkymmentä vesivoimalaitosta. Kolme Sveitsin kaikkiaan neljästä ydinvoimalaitoksesta sijaitsee Aaren varrella (Mühleberg, Gösgen, Beznau).

## Lähteet
*
*
*

### Viitteet

## Aiheesta muualla
Aarau

**Aarau** on kaupunki Pohjois-Sveitsissä, Aarejoen varrella. Aaraussa asuu runsaat 20&nbsp;000 asukasta. Aarau on Aargaun kantonin pääkaupunki. Aarau oli vuonna 1798 jonkin aikaa Helvetian tasavallan pääkaupunki.

Aarau on vanha teollisuuskaupunki, joskin teollisuuden merkitys on vähentynyt olennaisesti.

## Lähteet

## Aiheesta muualla
Aargau

**Aargau** (, , , ) on yksi Sveitsin pohjoisista kantoneista. Aargaun pääkaupunki on Aarau. Kantonissa on vajaat 700&nbsp;000 asukasta. 

## Maantiede
Aargau sijaitsee suurelta osin Aarejoen laaksossa, mistä se on saanut nimensäkin. Pohjoisessa kantonin rajana on Rein, Sveitsin ja Saksan rajajoki. 

Aargau on yksi Sveitsin vähiten vuoristoisista kantoneista, Mittellandia, alankoaluetta Alppien pohjoispuolella ja Juravuoriston itäpuolella. 

## Historiaa
Aargaun alue oli Habsburgien hallinnassa vuoteen 1415. Aargau liittyi Sveitsin valaliittoon vuonna 1803.

## Asukkaat ja hallinto
Aargau on saksankielinen: saksaa puhuu 87 prosenttia asukkaista. Suurin uskonnollinen ryhmä ovat katoliset (vuonna 2017 32 prosenttia). Protestantteja on 23 prosenttia. Kantonin vakituisista asukkaista 25 prosenttia on ulkomaalaisia (vuonna 2017). Kantonin vakituista asukkaista neljännes oli vuoden 2019 lopussa ulkomaalaisia.

### Kunnat ja kaupungit
Aargaussa on 210 kuntaa (1.1.2020 alkaen), jotka muodostavat 11 hallintoaluetta (). Aargaussa on 12 väkiluvultaan yli 10&nbsp;000 asukkaan kuntaa eli kaupunkia (tilanne 31.12.2019):

## Talous
Aargau on ollut Sveitsin vilja-aitta ja myös merkittävää karjanhoitoaluetta. Vuonna 2016 maa- ja metsätalous työllistivät enää kolme prosenttia aargaulaisista. Teollisuudessa oli 28 prosenttia ja palvelualoilla 69 prosenttia työpaikoista. 

Aargaun kantonin osuus Sveitsin bruttokansantuotteesta oli vuonna 2015 viidenneksi suurin arvoltaan 40 miljardia frangia

Reinissä, Aaressa ja Limmatissa on yli 20 vesivoimalaa, ja kaksi (Leibstadt, Beznau) Sveitsin neljästä ydinvoimalasta on Aargaussa. Aargauta sanotaankin Sveitsin "energiakantoniksi". 

## Nähtävyydet
Aargaussa ovat Badenin ja Schinznachin kuuluisat rikkipitoiset kuumat lähteet. 

## Lähteet
*

### Viitteet

## Aiheesta muualla
Satsuma

**Satsuma** voi tarkoittaa seuraavia asioita:

* satsuma, mandariinien satsuma-ryhmän lajike
* satsuma, Japanista peräisin oleva sitrushedelmä
* Satsuman provinssi, historiallinen provinssi Japanissa
* Satsuman daimiokunta, feodaaliaikainen alue Japanissa
Sillanpääläisyys

**Sillanpääläisyys** on lestadiolaisuuden suuntaus, joka sai alkunsa vuonna 1977 erkaantumalla vanhoillislestadiolaisuudesta. Suuntausta alettiin kutsumaan ulkopuolisten taholta keskeisimmän toimijansa Merikarvian kirkkoherran Paavo Sillanpään nimen mukaisesti "*sillanpääläisyydeksi*". Sillanpääläiset perustivat sitten Suomen vanhoillislestadiolaisen rauhanyhdistyksen samana vuonna 1977. Rovasti Sillanpää oli toiminut kauan SRK:n johtokunnan jäsenenä, mutta joutui siitä erotetuksi kritisoituaan herätysliikkeessä voimistunutta "lakioppia" julkilausumineen sekä SRK:n johtokunnan sekaantumista puoluepolitiikkaan. Yhdistyksen nimi muutettiin 11. lokakuuta 1989 muotoon "Suomen vanhoillislaestadiolainen Rauhanyhdistys ry". Aluksi yhdistyksen kotipaikka oli Oulu, mutta nykyään se on Ylivieska. Yhdistyksen postiosoite on kuitenkin Joensuussa. Yhdistys kirjattiin yhdistysrekisteriin 29. joulukuuta 1978, ja yhdistyksen Y-tunnus tuli voimaan 25. kesäkuuta 1979. Yhdistyksen asiainhoitajana on toiminut mm. Eila Polvi.

Vuosina 1972–1973 Amerikan First Apostolic Lutheran Church katkaisi välinsä Suomen vanhoillislestadiolaisiin. Välien katkaisu aiheutti kuitenkin First Apostolic Lutheran Church'issa hajaannuksen, kun noin puolet heistä perusti oman uuden keskusyhdistyksen nimeltä Association of American Laestadian Congregations (nykyinen Laestadian Lutheran Church), koska halusivat jatkaa uskonyhteydessä Suomen vanhoillislestadiolaisten pääsuunnan ja heidän keskusyhdistyksensä (SRK) kanssa. FALC liittyi myöhemmin uskonyhteyteen Suomen sillanpääläisyyden kanssa. Suomessa sillanpääläisyys syntyi 1977, kun he perustivat Suomen vanhoillislestadiolaisen rauhanyhdistyksen.

Sillanpääläiset julkaisivat "Armon ja rauhan tervehdys" -lehteä. Sillanpääläisyys hajosi sisäisiin erimielisyyksiin. Suurin osa palasi takaisin vanhoillislestadiolaisuuteen ja osa meni rauhansanalaisuuteen. Suomessa ryhmä on nykyisin pieni ja osin lakannut toimimasta, mutta Amerikassa FALC:n jäsenmäärän arvioitiin vuonna 2001 olevan noin 4&nbsp;000. Amerikassa tätä suuntaa kutsutaan myös töröläläisyydeksi. Ruotsissa ryhmittymää kutsutaan morjärveläisyydeksi. Ruotsissa liike toimi erityisesti Morajärven alueella. Töröläläisyys oli vuonna 2001 neljänneksi suurin lestadiolaisuuden ryhmä maailmassa.

## Katso myös
* First Apostolic Lutheran Church
* Morjärveläisyys
* Näppäläisyys
* Lauri Pietilä

## Lähteet
*  

### Viitteet

## Aiheesta muualla
* Hannu Karpo: Syntisin silmin. Paavo Sillanpää on yhtenä haastateltavana